title: KOMISIJAS DIREKTĪVA (ES) …/… ar ko attiecībā uz rotaļlietās esošu alergēnu smaržvielu marķēšanu groza Eiropas Parlamenta un Padomes Direktīvas 2009/48/EK II pielikumu

text:
               KOMISIJAS DIREKTĪVA (ES) …/…

               (11.12.2020),

               ar ko attiecībā uz rotaļlietās esošu alergēnu smaržvielu marķēšanu groza Eiropas Parlamenta un Padomes Direktīvas 2009/48/EK II pielikumu

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2009/48/EK (2009. gada 18. jūnijs) par rotaļlietu drošumu
                  1
                un jo īpaši tās 46. panta 1. punkta pirmās daļas b) apakšpunktu,

               tā kā:

               (1)Direktīvā 2009/48/EK ir noteikts vispārējs pienākums uz rotaļlietas, piestiprinātajā etiķetē, uz iepakojuma vai rotaļlietai pievienotajā instrukcijā norādīt 11 alergēnu smaržvielu nosaukumus, ja tās ir rotaļlietai pievienotas tādā koncentrācijā, kas rotaļlietā vai tās sastāvdaļās pārsniedz 100 mg/kg. Minētās alergēnās smaržvielas ir uzskaitītas minētās direktīvas II pielikuma III daļas 11. punkta trešās daļas tabulā.

               (2)Patērētāju drošības zinātniskā komiteja (SCCS), kas palīdz Komisijai kā neatkarīga riska novērtēšanas struktūra kosmētikas līdzekļu jomā, 2012. gada 26. un 27. jūnija atzinumā
                  2
                norāda, ka kontaktalerģija pret smaržvielām ir izplatīta, nozīmīga un būtiska problēma Eiropā un ka eksponētība smaržvielām rodas, lietojot citas patēriņa preces, piemēram, rotaļlietas. SCCS arī norāda, ka pēdējos gados par tendenci ir kļuvis pievienot smaržvielas daudziem patēriņa preču veidiem, piemēram, bērnu rotaļlietām, kas var ievērojami veicināt patērētāju eksponētību smaržvielām caur ādu. SCCS piebilst, ka patērētājs ir pakļauts smaržvielu iedarbībai no visdažādākajiem kosmētikas līdzekļiem, citām patēriņa precēm, farmaceitiskajiem līdzekļiem un arodekspozīcijas un ka visa šī eksponētība ir svarīga kontaktalerģijas kontekstā, jo tā ir nevis kaitīgas iedarbības avots, bet gan kumulatīvā deva uz virsmas vienību. Atzinuma 13-1. tabulā ir uzskaitīti vairāki pierādīti kontaktalergēni cilvēkiem.

               (3)Dānijas Vides aizsardzības aģentūras veiktais pētījums par alergēnām vielām bērniem paredzētos ražojumos
                  3
                liecina, ka alergēnas smaržvielas ir sastopamas rotaļlietās, proti, plastilīnā, gļotās, lellēs, rotaļu lācīšos un gumijās.

               (4)Rotaļlietu drošuma ekspertu grupa iesaka Komisijai sagatavot tiesību aktu priekšlikumus un politikas iniciatīvas rotaļlietu drošuma jomā. Ekspertu grupas apakšgrupas par ķīmiskajām vielām rotaļlietās (Ķīmisko vielu apakšgrupa) uzdevums ir sniegt konsultācijas par ķīmiskajām vielām, kuras var izmantot rotaļlietās.

               (5)Rotaļlietu drošuma ekspertu grupa 2019. gada 13. septembra sanāksmē
                  4
                atgādināja, ka alergēna viela neatkarīgi no tā, vai tā ir kosmētikas līdzekļos vai rotaļlietās, vienmēr ir alergēna. Tā sauktā vielas raksturīgā īpašība nav atkarīga no vielas lietošanas un tādējādi tā pastāv neatkarīgi no tā, vai alergēnā viela tiek izmantota kosmētikā vai rotaļlietās. Līdz ar to ekspertu grupa uzskatīja, ka alergēna viela, kas rada risku kosmētikas līdzekļos, varētu radīt risku arī rotaļlietās. Tādēļ tā uzsvēra, ka, reglamentējot alergēnas smaržvielas rotaļlietās, ir svarīgi rūpīgi ņemt vērā SCCS un tās priekšteču komiteju atzinumus par alergēnām smaržvielām kosmētikas līdzekļos.

               (6)Ķīmisko vielu apakšgrupas 2018. gada 3. maija sanāksmē
                  5
                vairākums tās locekļu secināja, ka SCCS 2012. gada 26. un 27. jūnija atzinuma 13-1. tabulā uzskaitītie pierādītie kontaktalergēni cilvēkiem būtu jāiekļauj Direktīvas 2009/48/EK II pielikuma III daļas 11. punkta trešās daļas tabulā esošajā sarakstā, kurā iekļautas alergēnās smaržvielas, kas jānorāda uz rotaļlietas, piestiprinātajā etiķetē, uz iepakojuma vai rotaļlietai pievienotajā instrukcijā.

               (7)Rotaļlietu drošuma ekspertu grupa 2019. gada 13. septembrī apstiprināja Ķīmisko vielu apakšgrupas secinājumus.

               (8)Rotaļlietu drošuma ekspertu grupa 2019. gada 13. septembra sanāksmē norādīja, ka Direktīvas 2009/48/EK II pielikuma III daļas 11. punkta trešās daļas tabulas 4. ieraksts par citronelolu (CAS numurs 106-22-9) attiecas tikai uz citronelola divu enantiomēro formu maisījumu. Tomēr saskaņā ar ekspertu grupas viedokli marķēšanas prasībām būtu jāattiecas arī uz divām atsevišķajām enantiomērajām formām, kas SCCS 2012. gada 26. un 27. jūnija atzinuma 13-1. tabulā minētas ar CAS numuru 1117-61-9 un 7540-51-4.

               (9)Ņemot vērā SCCS 2012. gada 26. un 27. jūnija atzinumu un Rotaļlietu drošuma ekspertu grupas 2019. gada 13. septembra ieteikumu, uz SCCS 2012. gada 26. un 27. jūnija atzinuma 13-1. tabulā uzskaitītajām alergēnajām smaržvielām, ja tās ir rotaļlietās, būtu jāattiecina marķēšanas prasības. Tāpēc smaržvielas, uz kurām vēl neattiecas Direktīvā 2009/48/EK noteiktais aizliegums vai marķēšanas prasības, būtu jāiekļauj minētās direktīvas II pielikuma III daļas 11. punkta trešās daļas tabulā.

               (10)Tāpēc Direktīva 2009/48/EK būtu attiecīgi jāgroza.

               (11)Šajā direktīvā paredzētie pasākumi ir saskaņā ar atzinumu, ko sniegusi komiteja, kas izveidota ar Direktīvas 2009/48/EK 47. panta 1. punktu,

               IR PIEŅĒMUSI ŠO DIREKTĪVU.

               1. pants

               Direktīvas 2009/48/EK II pielikumu groza saskaņā ar šīs direktīvas pielikumu.

               2. pants

               1.
                     Dalībvalstis vēlākais līdz ... [18 mēneši pēc publicēšanas OV] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās minētos noteikumus piemēro no ... [18 mēneši + 1 diena pēc publicēšanas OV].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.
                     Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 11.12.2020

                     Komisijas vārdā –

                     priekšsēdētāja
                     Ursula VON DER LEYEN

                     (1)

                        OV L 170, 30.6.2009., 1. lpp.

                     (2)

                        SCCS opinion on fragrance allergens in cosmetic products, 2012. gada 26.–27. jūnijs (SCCS/1459/11).
                  http://ec.europa.eu/health/scientific_committees/consumer_safety/docs/sccs_o_102.pdf
                  .

                     (3)

                        Dānijas Vides un pārtikas ministrija – Vides aizsardzības aģentūra. Survey of allergenic substances in products targeted children – toys and cosmetic products. Survey of Chemical Substances in Consumer Products No. 148, 2016.

                  https://www2.mst.dk/Udgiv/publications/2016/08/978-87-93529-00-7.pdf
                  .

                     (4)

                        Rotaļlietu drošuma ekspertu grupas 2019. gada 13. septembra sanāksmes protokols:

                  https://ec.europa.eu/transparency/regexpert/index.cfm?do=groupDetail.groupMeeting&meetingId=17996
                  .

                     (5)

                        Rotaļlietu drošuma ekspertu grupas Ķīmisko vielu apakšgrupas 2018. gada 3. maija sanāksmes protokols:
                  https://ec.europa.eu/transparency/regexpert/index.cfm?do=groupDetail.groupMeetingDoc&docid=19025
                  .

    ---documentbreak---

               PIELIKUMS

               II pielikuma III daļas 11. punkta trešajā daļā tabulu groza šādi:

               (1)4. ierakstu aizstāj ar šādu:

                        Nr.

                        Alergēnās smaržvielas nosaukums

                        CAS numurs

                        “(4)

                        citronelols;

                        106-22-9; 1117-61-9;
                           7540-51-4”;

               (2)pievieno šādus ierakstus:

                        Nr.

                        Alergēnās smaržvielas nosaukums

                        CAS numurs

                        “(12)

                        acetilcedrēns;

                        32388-55-9

                        (13)

                        amilsalicilāts;

                        2050-08-0

                        (14)

                        transanetols;

                        4180-23-8

                        (15)

                        benzaldehīds;

                        100-52-7

                        (16)

                        kampars;

                        76-22-2; 464-49-3

                        (17)

                        karvons;

                        99-49-0; 6485-40-1;
                           2244-16-8

                        (18)

                        beta-kariofilēns (ox.);

                        87-44-5

                        (19)

                        rožu ketons-4 (damaskenons);

                        23696-85-7

                        (20)

                        alfa-damaskons (TMCHB);

                        43052-87-5; 23726-94-5

                        (21)

                        cis-beta-damaskons;

                        23726-92-3

                        (22)

                        delta-damaskons;

                        57378-68-4

                        (23)

                        dimetilbenzilkarbinilacetāts (DMBCA);

                        151-05-3

                        (24)

                        heksadekanolaktons;

                        109-29-5

                        (25)

                        heksametilindanopirāns;

                        1222-05-5

                        (26)

                        (DL)-limonēns;

                        138-86-3

                        (27)

                        linalilacetāts;

                        115-95-7

                        (28)

                        mentols;

                        1490-04-6; 89-78-1;
                           2216-51-5

                        (29)

                        metilsalicilāts;

                        119-36-8

                        (30)

                        3-metil-5-(2,2,3-trimetil-3-ciklopentēn-1-il)pent-4-ēn-2-ols;

                        67801-20-1

                        (31)

                        alfa-pinēns;

                        80-56-8

                        (32)

                        beta-pinēns;

                        127-91-3

                        (33)

                        propilidēnftalīds;

                        17369-59-4

                        (34)

                        salicilaldehīds;

                        90-02-8

                        (35)

                        alfa-santalols;

                        115-71-9

                        (36)

                        beta-santalols;

                        77-42-9

                        (37)

                        sklareols;

                        515-03-7

                        (38)

                        alfa-terpineols;

                        10482-56-1; 98-55-5

                        (39)

                        terpineols (izomēru maisījums);

                        8000-41-7

                        (40)

                        terpinolēns;

                        586-62-9

                        (41)

                        tetrametilacetiloktahidronaftalīni;

                        54464-57-2; 54464-59-4; 68155-66-8; 68155-67-9

                        (42)

                        trimetilbenzolpropanols (majantols);

                        103694-68-4

                        (43)

                        vanilīns;

                        121-33-5

                        (44)

                        Cananga odorata un ilangilangu eļļa;

                        83863-30-3; 8006-81-3

                        (45)

                        Cedrus atlantica mizas eļļa;

                        92201-55-3; 8000-27-9

                        (46)

                        Cinnamomum cassia lapu eļļa;

                        8007-80-5

                        (47)

                        Cinnamomum zeylanicum mizas eļļa;

                        84649-98-9

                        (48)

                        Citrus aurantium amara ziedu eļļa;

                        8016-38-4

                        (49)

                        Citrus aurantium amara mizas eļļa;

                        72968-50-4

                        (50)

                        eļļa, kas izspiesta no Citrus bergamia mizas;

                        89957-91-5

                        (51)

                        eļļa, kas izspiesta no Citrus limonum mizas;

                        84929-31-7

                        (52)

                        Citrusu sinensis (syn.: eļļa, kas izspiesta no Aurantium dulcis) mizas;

                        97766-30-8; 8028-48-6

                        (53)

                        Cymbopogon citratus/schoenanthus eļļas;

                        89998-14-1; 8007-02-01; 89998-16-3

                        (54)

                        eikaliptu (Eucalyptus spp.) lapu eļļa;

                        92502-70-0; 8000-48-4

                        (55)

                        Eugenia caryophyllus lapu/ziedu eļļa;

                        8000-34-8

                        (56)

                        Jasminum grandiflorum / officinale;

                        84776-64-7; 90045-94-6; 8022-96-6

                        (57)

                        Juniperus virginiana;

                        8000-27-9; 85085-41-2

                        (58)

                        Laurus nobilis augļu eļļa;

                        8007-48-5

                        (59)

                        Laurus nobilis lapu eļļa;

                        8002-41-3

                        (60)

                        Laurus nobilis sēklu eļļa;

                        84603-73-6

                        (61)

                        Lavandula hybrida;

                        91722-69-9

                        (62)

                        Lavandula officinalis;

                        84776-65-8

                        (63)

                        Mentha piperita;

                        8006-90-4; 84082-70-2

                        (64)

                        Mentha spicata;

                        84696-51-5

                        (65)

                        Narcissus spp.;

                        dažādi, tostarp 90064-25-8

                        (66)

                        Pelargonium graveolens;

                        90082-51-2; 8000-46-2

                        (67)

                        Pinus mugo;

                        90082-72-7

                        (68)

                        Pinus pumila;

                        97676-05-6

                        (69)

                        Pogostemon cablin;

                        8014-09-3; 84238-39-1

                        (70)

                        rožu ziedu eļļa (Rosa spp.);

                        dažādi, tostarp 8007-01-0, 93334-48-6, 84696-47-9, 84604-12-6, 90106-38-0, 84604-13-7, 92347-25-6

                        (71)

                        Santalum albums;

                        84787-70-2; 8006-87-9

                        (72)

                        terpentīneļļa;

                        8006-64-2; 9005-90-7;
                           8052-14-0”.


title: KOMISIJAS DELEĢĒTĀ DIREKTĪVA (ES)…/… ar ko attiecībā uz termiņu, uz kādu piešķir atbrīvojumu dzīvsudraba izmantošanai elektriskos rotējošos savienotājos, kurus izmanto intravaskulārās ultraskaņas attēlveidošanas sistēmās, groza Eiropas Parlamenta un Padomes Direktīvas 2011/65/ES IV pielikumu, lai to pielāgotu zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu noteiktiem dzīvsudraba lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (“RoHS”) IV pielikumu, lai to pielāgotu tehnikas attīstībai.

               Kā norādīts RoHS direktīvas 4. pantā, minētā direktīva paredz ierobežot dažu bīstamu vielu izmantošanu elektriskajās un elektroniskajās iekārtās. Tā stājās spēkā 2011. gada 21. jūlijā.

               Pašlaik RoHS II pielikumā ir norādītas šādas ierobežota lietojuma vielas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). RoHs direktīvas III un IV pielikumā ir norādīti noteiktiem izmantošanas veidiem jeb lietojumiem paredzēti elektrisko un elektronisko iekārtu (EEI) materiāli un detaļas, kas atbrīvotas no RoHS direktīvas 4. panta 1. punktā paredzētā vielu lietojuma ierobežojuma.

               Direktīvas 5. pantā ir paredzēti noteikumi par III un IV pielikuma pielāgošanu zinātnes un tehnikas attīstībai (atbrīvojumu iekļaušana, pagarināšana, grozīšana un anulēšana). Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja tiek izpildīts kāds no turpmāk minētajiem nosacījumiem: likvidēšana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; aizstājēju uzticamība nav nodrošināta; vai aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā aizstājēju pieejamība un aizstāšanas sociālekonomiskā ietekme, un lēmumos par jebkuru atbrīvojumu ilgumu ņem vērā potenciālo negatīvo ietekmi uz inovācijām. Vajadzības gadījumā, apsverot atbrīvojuma kopējo ietekmi, vajadzētu balstīties uz aprites cikla koncepciju.

               Turklāt 5. panta 1. punktā paredzēts, ka Eiropas Komisija (Komisija) EEI materiālus un detaļas, kas paredzēti noteiktiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Direktīvas 5. panta 3. punktā un V pielikumā ir noteikta pieteikumu iesniegšanas procedūra, kuru piemēro, lai atbrīvojumu piešķirtu, pagarinātu vai anulētu.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Kopš RoHS direktīvas publicēšanas Komisija saskaņā ar 5. panta 3. punkta un V pielikuma noteikumiem ir saņēmusi daudzus
                  3
                uzņēmumu pieprasījumus gan piešķirt jaunus atbrīvojumus, gan pagarināt spēkā esošo atbrīvojumu termiņu.

               Pašreizējais IV pielikuma 42. atbrīvojums elektriskos rotējošos savienotājos, ko izmanto intravaskulārās ultraskaņas attēlveidošanas sistēmās, kuras spēj darboties augstfrekvenču režīmā (> 50 MHz), ļauj izmantot dzīvsudrabu.

               Komisija 2017. gada oktobrī ir saņēmusi vienu pieteikumu par šā atbrīvojuma pagarināšanu. Lai gan 42. atbrīvojuma sākotnējais termiņš beidzās 2019. gada 30. jūnijā, saskaņā ar RoHS direktīvas prasībām (5. panta 5. punkta otrā daļa) to turpina piemērot līdz brīdim, kad Komisija ir pieņēmusi lēmumu par pagarināšanas pieteikumu.

               Lai atbrīvojuma pieteikumu izvērtētu, Komisija minētā pieteikuma tehniskā un zinātniskā novērtējuma veikšanai sāka pētījumu, kā arī sarīkoja septiņas nedēļas ilgu atvērta tipa tiešsaistes apspriešanos ar ieinteresētajām personām
                  4
                — tajā netika saņemts neviens pienesums.

               Galīgais ziņojums par pieteikuma novērtējumu tika publicēts
                  5
               ; ieinteresētajām personām par to tika paziņots.

               Pēc tam Komisija 2019. gada 21. oktobrī ekspertu sanāksmē apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Eksperti atbalstīja Komisijas iesniegto tiesību akta projektu, lai gan lielākā daļa dalībnieku sanāksmē neizteicās. Tika veikti visi 5. panta 3.–7. punktā paredzētie pasākumi attiecībā uz atbrīvojumiem no vielu lietojuma ierobežojumiem
                  6
               . Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Piezīmes netika saņemtas. Par visām darbībām tika paziņots Padomei un Eiropas Parlamentam.

               Galīgajā ziņojumā īpaši tika uzsvērta turpmāk aprakstītā tehniskā informācija un novērtējums.

               ·Intravaskulārās ultraskaņas (IVUS) attēlveidošana ir metode, ar ko no pārveidotāja, kas atrodas sirds koronārajās artērijās ievadāma maza katetra galā, tiek emitēta skaņas enerģija. Pārveidotājs uztver no asinsvadu audiem atstarotos skaņas viļņus un tos raida uz sistēmas konsoli, kur reāllaikā parādās šķērsgriezuma attēls ar augstu izšķirtspēju. Ar IVUS metodi var vizualizēt koronārās artērijas lūmenu, koronārās artērijas sieniņas morfoloģiju un ierīces (piemēram, stentus) uz koronārās artērijas sieniņas virsmas vai tās tuvumā. Dzīvsudrabs tiek izmantots slīdgredzenos, kas nodrošina elektrovadīšanas ceļu starp rotējošo pārveidotāju un stacionāro elektronisko iekārtu. Ar dzīvsudraba izmantošanu tiek citstarp panākts, ka darbība norit augstākas frekvences režīmā, kas ļauj iegūt attēlus ar lielāku izšķirtspēju un ir labāk pacientiem.

               ·Patlaban dzīvsudraba aizstāšana attiecīgajos lietojumos nav tehniski realizējama.

               Izvērtējuma rezultāti liecina, ka konkrētais atbrīvojums nevājinātu REACH regulā noteikto vides un veselības aizsardzību saskaņā ar Direktīvas 2011/65/ES 5. pantu. Turklāt atbrīvojuma pieprasījums atbilst vismaz vienam no attiecīgajiem 5. panta 1. punkta a) apakšpunkta kritērijiem: attiecīgajiem lietojumiem tirgū ne pašlaik nav, ne tuvākajā nākotnē nav gaidāms, ka parādīsies uzticamas alternatīvas, un tāpēc ir pamatoti atbrīvojumu piešķirt uz termiņu līdz 2026. gada 30. jūnijam. Uzticami aizstājēji vēl nav pieejami, tāpēc šajā periodā nav gaidāma aizvietošanas izraisīta negatīva sociālekonomiska ietekme. Tāpat atbrīvojuma periodā nav gaidāma nelabvēlīga ietekme uz inovāciju.

               3.DELEĢĒTĀ AKTA JURIDISKIE ASPEKTI

               Deleģētā direktīva piešķir Direktīvas 2011/65/ES IV pielikumā norādītā atbrīvojuma termiņa pagarinājumu attiecībā uz dzīvsudraba izmantošanu noteiktos lietojumos.

               Instruments ir deleģētā direktīva, kā to paredz Direktīva 2011/65/ES un konkrēti tās 5. panta 1. punkta a) apakšpunkta prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu nozarē, proti, atļaut konkrētos lietojumos izmantot citādi aizliegtas vielas saskaņā ar RoHS direktīvas noteikumiem un nosacījumiem un tajā izveidoto procedūru, kā III un IV pielikums pielāgojams zinātnes un tehnikas attīstībai.

               Šī deleģētā direktīva neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (8.3.2021),

               ar ko attiecībā uz termiņu, uz kādu piešķir atbrīvojumu dzīvsudraba izmantošanai elektriskos rotējošos savienotājos, kurus izmanto intravaskulārās ultraskaņas attēlveidošanas sistēmās, groza Eiropas Parlamenta un Padomes Direktīvas 2011/65/ES IV pielikumu, lai to pielāgotu zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  7
                un jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā norādītās bīstamās vielas. Šis ierobežojums neattiecas uz noteiktām medicīniskām ierīcēm un monitoringa un kontroles instrumentiem specifiskiem lietojumiem, kam ir piemērots atbrīvojums un kas ir norādīti minētās direktīvas IV pielikumā.

               (2)Dažādās elektrisko un elektronisko iekārtu kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Deleģēto direktīvu (ES) 2015/574
                  8
                Komisija piešķīra atbrīvojumu, kas ļauj dzīvsudrabu izmantot intravaskulārās ultraskaņas attēlveidošanas sistēmās (“atbrīvojums”), proti, šo lietojumu iekļāva Direktīvas 2011/65/ES IV pielikumā. Saskaņā ar minētās direktīvas 5. panta 2. punkta trešo daļu šis atbrīvojums bija spēkā līdz 2019. gada 30. jūnijam.

               (5)Komisija atbrīvojuma pagarināšanas pieteikumu (“pagarināšanas pieprasījums”) saņēma 2017. gada 6. oktobrī, tātad Direktīvas 2011/65/ES 5. panta 5. punktā noteiktajā termiņā. Saskaņā ar minēto noteikumu atbrīvojums paliek spēkā, līdz tiek pieņemts lēmums par pagarināšanas pieprasījumu.

               (6)Izvērtējot pieprasīto pagarinājumu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika publiskotas īpašā tīmekļvietnē.

               (7)Dzīvsudrabs tiek izmantots intravaskulārās ultraskaņas attēlveidošanas sistēmu elektriskos rotējošos savienotājos, kas nodrošina elektrovadīšanas ceļu starp rotējošo pārveidotāju un stacionāro elektronisko iekārtu. Ar dzīvsudraba izmantošanu tiek citstarp panākts, ka darbība norit augstākas frekvences režīmā, kas ļauj iegūt attēlus ar lielāku izšķirtspēju un ir labāk pacientiem.

               (8)Tā kā trūkst aizstājēju, dzīvsudraba aizstāšana vai neizmantošana attiecīgajos lietojumos nav zinātniski un tehniski realizējama. Atbrīvojums ir saskanīgs ar Eiropas Parlamenta un Padomes Regulu (EK) Nr. 1907/2006
                  9
                un tādējādi nevājina tajā noteikto vides un veselības aizsardzību.

               (9)Tāpēc ir lietderīgi atbrīvojumu pagarināt.

               (10)Atbrīvojums būtu jāpagarina uz maksimālo periodu, proti, 7 gadiem, līdz 2026. gada 30. jūnijam saskaņā ar Direktīvas 2011/65/ES 4. panta 3. punktu un 5. panta 2. punkta trešo daļu. Ņemot vērā rezultātus, kas tiek gūti, pastāvīgi meklējot uzticamu aizstājēju, gaidāms, ka atbrīvojuma ilgumam nebūs nelabvēlīgas ietekmes uz inovāciju.

               (11)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES IV pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [12. mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās minētos noteikumus piemēro no [12. mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 8.3.2021

                     Komisijas vārdā –

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  http://ec.europa.eu/environment/waste/rohs_eee/adaptation_en.htm

                     (4)

                  Apspriešanās periods
                  : no 2018. gada 31. oktobra līdz 2018. gada 19. decembrim.

                     (5)

                     https://op.europa.eu/en/publication-detail/-/publication/7e6bf135-f0b9-11e9-a32c-01aa75ed71a1/language-en/format-PDF/source-120742148

                     (6)

                        Vajadzīgo administratīvo pasākumu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams deleģēto aktu starpiestāžu reģistrā
                  https://webgate.ec.europa.eu/regdel/#/home
                  .

                     (7)

                        OV L 174, 1.7.2011., 88. lpp.

                     (8)

                        Komisijas Deleģētā direktīva (ES) 2015/574 (2015. gada 30. janvāris), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu dzīvsudraba izmantošanai intravaskulārās ultraskaņas attēlveidošanas sistēmās (OV L 94, 10.4.2015., 6. lpp.).

                     (9)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES IV pielikuma 42. ieraksta otro daļu aizstāj ar šādu:

               “Termiņš beidzas 2026. gada 30. jūnijā.”


title: KOMISIJAS DELEĢĒTĀ DIREKTĪVA (ES)…/… ar ko Eiropas Parlamenta un Padomes Direktīvu 2014/45/ES groza attiecībā uz konkrētu transportlīdzekļu kategoriju apzīmējumu atjaunināšanu un eZvana pievienošanu minētās direktīvas I un III pielikumā iekļautajam pārbaudāmo pozīciju sarakstam, metodēm, neatbilstības cēloņiem un trūkumu novērtējumam

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Eiropas Parlamenta un Padomes Direktīva 2014/45/ES
                  1
                par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK
                  2
                atcelšanu nosaka minimālās prasības attiecībā uz tādu transportlīdzekļu un to piekabju periodisko tehnisko apskašu režīmu, kurus izmanto uz koplietošanas ceļiem. Tehniskās apskates ir daļa no plašāka režīma, kas paredzēts, lai nodrošinātu, ka transportlīdzekļi to lietošanas laikā tiek uzturēti drošā un videi pieņemamā stāvoklī, un minētais režīms attiecas uz transportlīdzekļu periodiskajām tehniskajām apskatēm saskaņā ar Direktīvu 2014/45/ES un komerciālo autotransporta līdzekļu tehniskajām pārbaudēm uz ceļiem saskaņā ar Direktīvu 2014/47/ES
                  3
               .

               Direktīvas 2014/45/ES 2. panta 1. punktā noteikts, ka to piemēro transportlīdzekļiem, kuru projektētais ātrums pārsniedz 25 km/h un kuri atbilst turpmāk uzskaitītajām kategorijām, kā minēts Eiropas Parlamenta un Padomes Direktīvā 2002/24/EK
                  4
               , Direktīvā 2003/37/EK
                  5
                un Direktīvā 2007/46/EK
                  6
               . Ņemot vērā transportlīdzekļu kategoriju apzīmējumu izmaiņas, kas izriet no Direktīvas 2003/37/EK atcelšanas ar Regulu (ES) Nr. 167/2013
                  7
                un Direktīvas 2002/24/EK atcelšanas ar Regulu (ES) Nr. 168/2013
                  8
               , šā deleģētā akta mērķis ir atjaunināt atsauces uz attiecīgajām transportlīdzekļu kategorijām, lai tās saskaņotu ar izmaiņām tipa apstiprināšanas tiesību aktos.

               Turklāt pēc izmaksu un ieguvumu pozitīva novērtējuma un pēc tam, kad tika pieņemta Regula (ES) 2015/758
                  9
               , ar ko noteica vispārējas prasības transportlīdzekļu EK tipa apstiprināšanai attiecībā uz “112” izsaukšanai paredzētajām transportlīdzekļa eZvana sistēmām un “112” izsaukšanai paredzētajām transportlīdzekļa eZvana sistēmām, sastāvdaļām un atsevišķām tehniskām vienībām, ir attiecīgi jāpielāgo arī Direktīvas 2014/45/ES I pielikuma 3. punkts. “112” izsaukšanai paredzētajai transportlīdzekļa eZvana sistēmai jāsaglabā darbspēja visā transportlīdzekļa aprites ciklā, jo paredzams, ka tās obligāta ieviešana palīdzēs samazināt bojāgājušo skaitu un smagus ievainojumus, kā arī ar veselības aprūpi saistītās izmaksas.

               Saskaņā ar Direktīvas 2014/45/ES III pielikuma I iedaļas 14. punktu minimālās prasības tehniskās apskates iekārtām un diagnostikas aprīkojumam, kas piemērojamas no 2023. gada 20. maija, ietver ierīci, ar ko pievienoties elektroniskajai transportlīdzekļa saskarnei, piemēram, iebūvētās diagnostikas sistēmas (OBD) analīzes rīku. Pamatojoties uz izmaksu un ieguvumu analīzi
                  10
                dažādiem eZvana testa scenārijiem, vislabāko izmaksu un ieguvumu attiecību, tostarp darbības un veiktspējas novērtēšanu, nodrošina testēšana, izmantojot elektronisku transportlīdzekļa saskarni. Tomēr, ņemot vērā iespēju, ka ne visi transportlīdzekļi varētu būt aprīkoti ar OBD savienotāju, šādos gadījumos testēšana, izmantojot elektronisku transportlīdzekļa saskarni, nešķiet racionāla.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               2019. gada janvārī tika pabeigts pētījums par eZvana iekļaušanu mehānisko transportlīdzekļu periodiskajās tehniskajās apskatēs. Pētījuma mērķis bija novērtēt, vai eZvana iekļaušana Direktīvas 2014/45/ES satvarā ir izmaksu ziņā lietderīga, un pozitīvas atbildes gadījumā novērtēt iespējamos testēšanas scenārijus. Pētījuma vajadzībām 537 ieinteresētajām personām tika nosūtīta aptaujas anketa viedokļa paušanai, un 2018. gada 8. jūnijā Briselē tika rīkots darbseminārs. Turklāt 2018. gada 20. septembra sanāksmē tika ņemti vērā Tehnisko apskašu komitejas locekļu viedokļi. Ar pētījuma galīgo ziņojumu iepazīstināja Tehnisko apskašu komitejas 2019. gada 24. jūnija sanāksmē.

               Komisija 2020. gada maijā Komisija izveidoja Tehnisko apskašu un transportlīdzekļu reģistrācijas dokumentu ekspertu grupu (RWEG). RWEG uzdevums ir palīdzēt Mobilitātes un transporta ĢD sagatavot neleģislatīvus aktus tehniskās apskates un transportlīdzekļu reģistrācijas dokumentu jomā, tostarp sagatavot deleģētos un īstenošanas aktus, lai palīdzētu Komisijai sagatavot attiecīgus norādījumus saistībā ar attiecīgajām direktīvām, un nodrošināt pieredzes un labas prakses apmaiņu šajās jomās. RWEG izskatīja deleģētā akta projekta tekstu 2020. gada 17. septembra un 2020. gada 25. novembra sanāksmē. No 2021. gada 16. aprīļa līdz 2021. gada 14. maijam Labāka regulējuma portālā par šīs direktīvas projektu notika sabiedriska apspriešanās, un tika saņemtas 4 atbildes. Viena atbilde attiecās uz transportlīdzekļa maksimālo masu B kategorijas vadītāja apliecībai, proti, jautājumu, kas nav tieši saistīts ar šo aktu, viena atbilde bija par eZvana testēšanas tvēruma precizēšanu un divas atbildes kopumā atbalstīja iniciatīvu.

               3.DELEĢĒTĀ AKTA JURIDISKIE ASPEKTI

               Šī deleģētā akta pamatā ir Direktīvas 2014/45/ES 17. panta pirmais un trešais ievilkums.

               Saskaņā ar Direktīvas 2014/45/ES 17. panta pirmo ievilkumu Komisija tiek pilnvarota pieņemt deleģētos aktus saskaņā ar 18. pantu, lai pēc vajadzības atjauninātu 2. panta 1. punktā un 5. panta 1. un 2. punktā minētos transportlīdzekļu kategoriju apzīmējumus gadījumā, ja rodas izmaiņas transportlīdzekļu kategorijās, kuras izriet no grozījumiem 2. panta 1. punktā minētajos tipa apstiprināšanas tiesību aktos, neskarot tehniskās apskates apmēru un biežumu.

               Direktīvas 2014/45/ES 2. panta 1. punktā un 5. panta 1. un 2. punktā minētie transportlīdzekļu kategoriju apzīmējumi ir minēti arī citos minētās direktīvas noteikumos. Lai nodrošinātu Direktīvas 2014/45/ES saskaņotību un juridisko noteiktību, minētie apzīmējumi, lai gan tie nav skaidri minēti 17. panta pirmajā ievilkumā, ir jāatjaunina atbilstoši izmaiņām, kas izriet no Direktīvas 2002/24/EK atcelšanas ar Regulu (ES) Nr. 168/2013 un Direktīvas 2003/37/EK atcelšanas ar Regulu (ES) Nr. 167/2013. Pretējā gadījumā tas varētu izraisīt nekonsekvenci un juridisko nenoteiktību. Tas jo īpaši attiecas uz direktīvas 6. pantu un III pielikumu. Šāda atjaunināšana neietekmēs testēšanas tvērumu un biežumu.

               Saskaņā ar Direktīvas 2014/45/ES 17. panta trešo ievilkumu Komisija tiek pilnvarota arī pieņemt deleģētos aktus saskaņā ar 18. pantu, lai pēc pozitīva izmaksu un ieguvumu novērtējuma pielāgotu I pielikuma 3. punktu saistībā ar pārbaudāmo pozīciju sarakstu, metodēm, neatbilstības cēloņiem un trūkumu novērtējumu, ja Savienības drošības vai vides tiesību aktos mainās obligātās prasības saistībā ar tipa apstiprinājumu.

               Regulas (ES) 2015/758 par tipa apstiprinājuma prasībām transportlīdzekļa eZvana sistēmas izveidošanai uz pakalpojuma “112” bāzes 4. pantā noteikts, ka ražotājiem jāapliecina, ka visi jaunie transportlīdzekļu tipi, kas minēti 2. pantā, ir aprīkoti ar pastāvīgi uzstādītu “112” izsaukšanai paredzētu transportlīdzekļa eZvana sistēmu saskaņā ar minēto regulu un deleģētajiem un īstenošanas aktiem, kuri pieņemti saskaņā ar minēto regulu. Tāpēc saskaņā ar šīm jaunajām obligātajām prasībām Direktīva 2014/45/ES būtu attiecīgi jāpielāgo.

               KOMISIJAS DELEĢĒTĀ DIREKTĪVA (ES)…/…

               (9.7.2021),

               ar ko Eiropas Parlamenta un Padomes Direktīvu 2014/45/ES groza attiecībā uz konkrētu transportlīdzekļu kategoriju apzīmējumu atjaunināšanu un eZvana pievienošanu minētās direktīvas I un III pielikumā iekļautajam pārbaudāmo pozīciju sarakstam, metodēm, neatbilstības cēloņiem un trūkumu novērtējumam

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2014/45/ES (2014. gada 3. aprīlis) par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK
                  11
                atcelšanu un jo īpaši tās 17. pantu,

               tā kā:

               (1)Direktīvu 2014/45/ES piemēro transportlīdzekļiem, kuru projektētais ātrums pārsniedz 25 km/h un kuri atbilst tās 2. panta 1. punktā uzskaitītajām kategorijām. Šīs kategorijas ir noteiktas, atsaucoties uz Eiropas Parlamenta un Padomes Direktīvām 2002/24/EK
                  12
               , 2003/37/EK
                  13
                un 2007/46/EK
                  14
               .

               (2)Direktīvas 2002/24/EK, 2003/37/EK un 2007/46/EK ir tikušas atceltas ar attiecīgi Eiropas Parlamenta un Padomes Regulām (ES) Nr. 168/2013, (ES) Nr. 167/2013 un (ES) 2018/858.

               (3)Ņemot vērā transportlīdzekļu kategoriju apzīmējumu izmaiņas, kas izriet no Direktīvu 2002/24/EK un 2003/37/EK atcelšanas, būtu jāpielāgo daži transportlīdzekļu kategoriju apzīmējumi, kas minēti Direktīvā 2014/45/EK. Šīs izmaiņas neietekmē testēšanas tvērumu un biežumu.

               (4)Eiropas Parlamenta un Padomes Regulā (ES) 2015/758
                  15
                ir noteikts, ka dažiem jauniem transportlīdzekļu tipiem no 2018. gada 31. marta jābūt aprīkotiem ar pastāvīgi uzstādītu “112” izsaukšanai paredzētu transportlīdzekļa eZvana sistēmu.

               (5)Tā kā “112” izsaukšanai paredzētā transportlīdzekļa eZvana sistēma ir neatliekamās palīdzības sistēma, to jāraksturo augstākajam iespējamajam uzticamības līmenim. Tālab būtu jānodrošina minimālā datu kopuma un balss pārraides precizitāte un kvalitāte, un būtu jāizstrādā vienots testēšanas režīms, lai nodrošinātu “112” izsaukšanai paredzētās transportlīdzekļa eZvana sistēmas ilgmūžību un noturību. Tāpēc saskaņā ar Direktīvu 2014/45/ES būtu regulāri jāveic eZvana tehniskās apskates. Minētās direktīvas I pielikuma 3. tabulā būtu jāpievieno jauns punkts, kas attiecas uz šādu apskati.

               (6)Tāpēc Direktīva 2014/45/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvu 2014/45/ES groza šādi:

               (1)direktīvas 2. pantu groza šādi:

               (a)panta 1. punktu groza šādi:

               (i)ievaddaļu aizstāj ar šādu:

               “1. Šo direktīvu piemēro transportlīdzekļiem, kuru projektētais ātrums pārsniedz 25 km/h un kuri atbilst turpmāk uzskaitītajām kategorijām, kā minēts Eiropas Parlamenta un Padomes Regulā (ES) 167/2013*, (ES) 168/2013** un (ES) 2018/858***:

               * Eiropas Parlamenta un Padomes Regula (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).

               ** Eiropas Parlamenta un Padomes Regula (ES) Nr. 168/2013 (2013. gada 15. janvāris) par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (OV L 60, 2.3.2013., 52. lpp.).

               *** Eiropas Parlamenta un Padomes Regula (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK (OV L 151, 14.6.2018., 1. lpp.).”;

               (ii)
                     sesto un septīto ievilkumu aizvieto ar šādiem ievilkumiem:

               “— L3e, L4e, L5e un L7e kategorija – no 2022. gada 1. janvāra divriteņu vai trīsriteņu transportlīdzekļi, kas aprīkoti ar iekšdedzes motoru, kura darba tilpums pārsniedz 125 cm³,

               — T1b, T2b, T3b, T4.1b, T4.2b un T4.3b kategorijas riteņtraktori, kurus galvenokārt izmanto uz koplietošanas ceļiem un kuru maksimālais projektētais ātrums pārsniedz 40 km/h.”;

               (b)panta 2. punkta septīto ievilkumu aizstāj ar šādu:

               “— L3e, L4e, L5e un L7e kategorijas transportlīdzekļiem, kas aprīkoti ar iekšdedzes motoru, kura darba tilpums pārsniedz125 cm³, ja dalībvalstis ir ieviesušas efektīvus alternatīvus ceļu satiksmes drošības pasākumus divriteņu vai trīsriteņu transportlīdzekļiem, jo īpaši ņemot vērā attiecīgos pēdējo piecu gadu ceļu satiksmes drošības statistikas datus. Dalībvalstis šādus izņēmumus paziņo Komisijai.”;

               (2)direktīvas 5. pantu groza šādi:

               (a)panta 1. punkta c) apakšpunktu aizstāj ar šādu:

               “c) T1b, T2b, T3b, T4.1b, T4.2b un T4.3b kategorijas riteņtraktoriem, kurus komerciālo autopārvadājumu nolūkā galvenokārt izmanto uz koplietošanas ceļiem, – četrus gadus pēc transportlīdzekļa pirmās reģistrācijas datuma un pēc tam – ik pēc diviem gadiem.”;

               (b)panta 2. punktu aizstāj ar šādu:

               “2. Dalībvalstis paredz pienācīgus intervālus, ar kuriem L3e, L4e, L5e un L7e kategorijas transportlīdzekļiem, kas aprīkoti ar iekšdedzes motoru, kura darba tilpums pārsniedz 125 cm³, ir jāiziet tehniskā apskate.”;

               (3) direktīvas I un III pielikumu groza saskaņā ar šīs direktīvas pielikumu.

               2. pants

               Transponēšana

               1. Dalībvalstis vēlākais līdz [PB: ierakstīt datumu – viens gads pēc šā tiesību akta publicēšanas datuma] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās no [PB: ierakstīt datumu – viens gads pēc šā tiesību akta publicēšanas datuma] piemēro noteikumus, kas vajadzīgi, lai izpildītu šīs direktīvas 1. panta un pielikuma 2. punkta prasības.

               Tās vēlākais no 2023. gada 20. maija piemēro noteikumus, kas vajadzīgi, lai izpildītu šīs direktīvas pielikuma 1. punkta prasības.

               Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarāma šāda atsauce.

               2. Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva. . pants

               3. pants

               Stāšanās spēkā

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Adresāti

               Šī direktīva ir adresēta dalībvalstīm.

               Briselē, 9.7.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        Eiropas Parlamenta un Padomes Direktīva 2014/45/ES (2014. gada 3. aprīlis) par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK atcelšanu (OV L 127, 29.4.2014., 51. lpp.).

                     (2)

                        Eiropas Parlamenta un Padomes Direktīva 2009/40/EK (2009. gada 6. maijs) par mehānisko transportlīdzekļu un to piekabju tehniskajām apskatēm (OV L 141, 6.6.2009., 12. lpp.).

                     (3)

                        Eiropas Parlamenta un Padomes Direktīva 2014/47/ES (2014. gada 3. aprīlis) par Savienībā izmantotu komerciālo transportlīdzekļu tehniskajām pārbaudēm uz ceļiem un par Direktīvas 2000/30/EK atcelšanu (OV L 127, 29.4.2014., 134. lpp.).

                     (4)

                        Eiropas Parlamenta un Padomes Direktīva 2002/24/EK (2002. gada 18. marts), kas attiecas uz divriteņu vai trīsriteņu mehānisko transportlīdzekļu tipa apstiprinājumu un ar ko atceļ Padomes Direktīvu 92/61/EEK (OV L 124, 9.5.2002., 1. lpp.).

                     (5)

                        Eiropas Parlamenta un Padomes Direktīva 2003/37/EK (2003. gada 26. maijs), kas attiecas uz tipa apstiprinājumu lauksaimniecības vai mežsaimniecības traktoriem, to piekabēm un maināmām velkamām mašīnām kopā ar to sistēmām, detaļām un atsevišķām tehniskām vienībām un ar ko atceļ Direktīvu 74/150/EEK (OV L 171, 9.7.2003., 1. lpp.).

                     (6)

                        Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (OV L 263, 9.10.2007., 1. lpp.).

                     (7)

                        Eiropas Parlamenta un Padomes Regula (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).

                     (8)

                        Eiropas Parlamenta un Padomes Regula (ES) Nr. 168/2013 (2013. gada 15. janvāris) par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (OV L 60, 2.3.2013., 52. lpp.).

                     (9)

                        Eiropas Parlamenta un Padomes Regula (ES) 2015/758 (2015. gada 29. aprīlis) par tipa apstiprinājuma prasībām transportlīdzekļa eZvana sistēmas izveidošanai uz pakalpojuma “112” bāzes un ar ko groza Direktīvu 2007/46/EK (OV L 123, 19.5.2015., 77. lpp.).

                     (10)

                  https://op.europa.eu/lv/publication-detail/-/publication/c6524bd7-2b54-11e9-8d04-01aa75ed71a1

                     (11)

                        Eiropas Parlamenta un Padomes Direktīva 2009/40/EK (2009. gada 6. maijs) par mehānisko transportlīdzekļu un to piekabju tehniskajām apskatēm (OV L 141, 6.6.2009., 12. lpp.).

                     (12)

                        Eiropas Parlamenta un Padomes Direktīva 2002/24/EK (2002. gada 18. marts), kas attiecas uz divriteņu vai trīsriteņu mehānisko transportlīdzekļu tipa apstiprinājumu un ar ko atceļ Padomes Direktīvu 92/61/EEK (OV L 124, 9.5.2002., 1. lpp.).

                     (13)

                        Eiropas Parlamenta un Padomes Direktīva 2003/37/EK (2003. gada 26. maijs), kas attiecas uz tipa apstiprinājumu lauksaimniecības vai mežsaimniecības traktoriem, to piekabēm un maināmām velkamām mašīnām kopā ar to sistēmām, detaļām un atsevišķām tehniskām vienībām un ar ko atceļ Direktīvu 74/150/EEK (OV L 171, 9.7.2003., 1. lpp.).

                     (14)

                        Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (OV L 263, 9.10.2007., 1. lpp.).

                     (15)

                        Eiropas Parlamenta un Padomes Regula (ES) 2015/758 (2015. gada 29. aprīlis) par tipa apstiprinājuma prasībām transportlīdzekļa eZvana sistēmas izveidošanai uz pakalpojuma “112” bāzes un ar ko groza Direktīvu 2007/46/EK (OV L 123, 19.5.2015., 77. lpp.).

    ---documentbreak---

               PIELIKUMS

               I un III pielikumu groza šādi:

               (1)I pielikuma 3. punktā 7. iedaļai pievieno šādu punktu:

                        Elements

                        Metode

                        Neatbilstības cēloņi

                        Trūkumu novērtējums

                        Sīks

                        Būtisks

                         Bīstams

                        7.13.        eZvans (ja uzstādīts, saskaņā ar ES tipa apstiprināšanas tiesību aktiem)

                                 7.13.1.     Uzstādīšana un konfigurācija

                        Vizuāla pārbaude, ko papildina elektroniskās saskarnes izmantošana, ja to dara iespējamu transportlīdzekļa tehniskie raksturlielumi un tiek darīti pieejami vajadzīgie dati.

                                 a)

                                 Nav sistēmas vai trūkst jebkāda tās sastāvdaļa.

                         X

                                 b)

                                 Nepareiza programmatūras versija.

                        X

                                 c)  Nepareizs sistēmas kodējums.

                                 (

                        X

                                 7.13.2.     Stāvoklis

                        Vizuāla pārbaude, ko papildina elektroniskās saskarnes izmantošana, ja to dara iespējamu transportlīdzekļa tehniskie raksturlielumi un tiek darīti pieejami vajadzīgie dati.

                        a)  Sistēma vai sastāvdaļas bojātas.

                        X

                        b) eZvana MIL norāda uz jebkāda veida sistēmas atteici.

                        X

                        c)  eZvana elektroniskā vadības bloka atteice.

                        X

                        d) Mobilā tīkla sakaru ierīces atteice.

                        X

                        e)  GPS signāla atteice.

                        X

                        f)  Nav pievienotas audiosastāvdaļas.

                        X

                        g) Nav pievienots strāvas avots vai nepietiekama uzlāde

                        X

                        h) Sistēma uzrāda atteici caur elektronisko transportlīdzekļa saskarni

                        X

                         7.13.3.     Veiktspēja

                        Vizuāla pārbaude, ko papildina elektroniskās saskarnes izmantošana, ja to dara iespējamu transportlīdzekļa tehniskie raksturlielumi un tiek darīti pieejami vajadzīgie dati.

                        a)  Minimālais datu kopums (MSD) nepareizs.

                        X

                        b)  Audiosastāvdaļas nav darba kārtībā.

                        X

               (2)III pielikuma I tabulas 4. punktu groza šādi:

               (a)nosaukumu aizstāj ar šādu:

               “Īpaši transportlīdzekļi, kas atvasināti no N kategorijas transportlīdzekļa, T1b, T2b, T3b, T4.1b, T4.2b un T4.3b”;

               (b)atsauces uz “T5” transportlīdzekļiem aizstāj ar atsauci uz šādām kategorijām:

               “T1b, T2b, T3b, T4.1b, T4.2b un T4.3b (P) un T1b, T2b, T3b, T4.1b, T4.2b un T4.3b (D)”.


title: KOMISIJAS DELEĢĒTĀ DIREKTĪVA (ES)…/… ar ko attiecībā uz atbrīvojumu, kurš atļautu bis(2-etilheksil)ftalātu (DEHP), butilbenzilftalātu (BBP), dibutilftalātu (DBP) un diizobutilftalātu (DIBP) izmantot rezerves daļās, kas atgūtas no medicīniskām ierīcēm un izmantotas to remontam vai pārjaunošanai, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu konkrētiem bis(2-etilheksil)ftalāta (DEHP), butilbenzilftalāta (BBP), dibutilftalāta (DBP) un diizobutilftalāta (DIBP) lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) IV pielikumu, lai to pielāgotu zinātnes un tehnikas attīstībai.

               RoHS direktīvas 4. pants ierobežo noteiktu bīstamu vielu izmantošanu elektriskās un elektroniskās iekārtās (EEI). Pašlaik ierobežotas un direktīvas II pielikumā uzskaitītas ir 10 vielas — svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), DEHP, BBP, DBP un DIBP.

               RoHS direktīvas III un IV pielikumā uzskaitīti konkrētiem lietojumiem paredzēti EEI materiāli un detaļas, kas atbrīvoti no RoHS direktīvas 4. panta 1. punktā paredzētajiem vielu lietojuma ierobežojumiem. DEHP, BBP, DBP un DIBP II pielikuma ierobežota lietojuma vielu sarakstā tika iekļauti ar Komisijas Deleģēto direktīvu (ES) 2015/863
                  2
               , un medicīniskajās ierīcēs, uz kurām attiecas direktīva, tie būs aizliegti no 2021. gada 22. jūlija. Ierobežojums neattieksies uz kabeļiem vai rezerves daļām tādu medicīnisku ierīču, arī in vitro medicīnisko ierīču, remontam, atkalizmantošanai, funkciju atjaunināšanai vai jaudas palielināšanai, kas laistas tirgū pirms šīs dienas.

               RoHS direktīvas 4. panta 4. punkts nosaka, ka no ierobežojuma ir izslēgtas rezerves daļas tādu EEI remontam, atkalizmantošanai, funkciju atjaunināšanai vai jaudas palielināšanai, kas laistas tirgū pirms noteiktas dienas. 4. panta 5. punkts atļauj atkalizmantot rezerves daļas, kas atgūtas no medicīniskām ierīcēm, kuras laistas tirgū pirms 2014. gada 22. jūlija (in vitro diagnostikas medicīnisko ierīču gadījumā — pirms 2016. gada 22. jūlija), un izmantotas EEI, kuras laistas tirgū pirms 2024. gada 22. jūlija (2026. gada 22. jūlija), ja atkalizmantošana notiek revidējamās slēgta cikla uzņēmumu mijmaiņas sistēmās un par atkalizmantošanu tiek paziņots patērētājam.

               Direktīvas 5. pants paredz III un IV pielikumu pielāgot zinātnes un tehnikas attīstībai (attiecībā uz atbrīvojumu piešķiršanu, pagarināšanu un anulēšanu). Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  3
                paredzēto vides un veselības aizsardzību un ja ir izpildīts kāds no šiem nosacījumiem:

               –to likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama,

               –aizstājēju uzticamība nav nodrošināta,

               –aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Vajadzības gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               RoHS direktīvas 5. panta 1. punkts paredz, ka Komisija EEI materiālus un detaļas, kas paredzēti konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Atbrīvojuma pieteikumu iesniegšanas procedūra ir noteikta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANA

               Komisija saņem daudzus saskaņā ar RoHS direktīvu (5. panta 3. punkts un V pielikums) iesniegtus uzņēmēju pieprasījumus
                  4
                piešķirt vai pagarināt atbrīvojumus.

               2018. gada 17. jūlijā Komisija saņēma pieteikumu uz jaunu IV pielikumā iekļaujamu atbrīvojumu, kas ļautu tirgū arī turpmāk laist rezerves daļas, kas atgūtas no medicīniskām ierīcēm, arī in vitro diagnostikas medicīniskajām ierīcēm, un izmantotas šo ierīču remontam vai pārjaunošanai, un viendabīgos materiālos satur > 0,1 % DEHP, BBP, DBP un DIBP (pēc masas). Saskaņā ar pieteikumu iesniedzējiem šīs vielas saturošo rezerves daļu atkalizmantošana notiktu revidējamās slēgta cikla uzņēmumu mijmaiņas sistēmās un par katru atkalizmantošanas gadījumu tiktu paziņots patērētājam.

               Pieprasītais atbrīvojums pārsniedz to, ko RoHS direktīva (4. panta 4. un 5. punkts, II pielikums) jau atļauj, jo tas nozīmētu pagarināt rezerves daļu ierobežojuma izslēgumu periodus un šīs četras vielas atļaut izmantot rezerves daļās no medicīniskām ierīcēm, kas iepriekš ES tirgū nav laistas.

               Lai šā jaunā atbrīvojuma pieteikumu izvērtētu, Komisija 2018. gada novembrī sāka pētījumu
                  5
                vajadzīgā tehniskā un zinātniskā novērtējuma sagatavošanai. Pētījumā, kas noslēdzās 2020. gadā, ietilpa 8 nedēļas ilga apspriešanās ar ieinteresētajām personām tiešsaistē, un šajā laikā tika saņemts viens komentārs. Informācija par apspriešanos tika sniegta projekta vietnē
                  6
               .

               2021. gada 23. februārī Komisija apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija ir veikusi visus 5. panta 3.–7. punktā paredzētos pasākumus attiecībā uz atbrīvojumiem no vielas lietojuma ierobežojumiem
                  7
               . Tā par visām šajā sakarā veiktajām darbībām ir informējusi Padomi un Eiropas Parlamentu.

               Tehniskā un zinātniskā novērtējuma ziņojumā uzsvērts, ka

               ·DEHP, BBP, DBP un DIBP izmanto par piedevām polimēros, adhezīvos, hermētiķos, krāsās un lakās medicīnisko ierīču, arī in vitro diagnostikas medicīnisko ierīču, aprīkojuma (piem., kabeļu izolācijas materiālu, gumijas blīvju) īpašību (piem., elastības) uzlabošanai;

               ·no medicīniskā aprīkojuma atgūto rezerves daļu tirgus ir globāls, un rezerves daļas pārjaunošanai un tālākai izplatīšanai tiek vāktas globāli. Tas nozīmē, ka nav iespējams rezerves daļas nošķirt pēc to izcelsmes tirgus un nedestruktīvā veidā noteikt ftalātu koncentrāciju tajās. Turklāt pašreizējie rezerves daļām piemērojamie noteikumi neaptver atgūto rezerves daļu globālu izplatīšanu medicīniskajam aprīkojumam;

               ·novērtēšanā konstatēts, ka ierobežotā lietojuma ftalātu aizstāšana ir gan zinātniski, gan tehniski iespējama. Tomēr tādu jaunu daļu ražošana, kas šīs vielas nesatur, tā vietā, lai atkalizmantotu jau esošās rezerves daļas, rada oglekļa dioksīda emisijas, palielina smago metālu daudzumu tirgū un noved pie pāragras bīstamo un nebīstamo atkritumu rašanās;

               ·kopumā visa nelabvēlīgā ietekme uz vidi, veselību un patērētāju drošību, ko radītu šo četru ftalātu aizstāšana rezerves daļās, visticamāk, pārmāktu visus ieguvumus.

               3.DELEĢĒTĀ AKTA JURIDISKIE ASPEKTI

               Izvērtējuma rezultāti liecina, ka šā atbrīvojuma piešķiršana REACH regulā noteikto vides un veselības aizsardzību nevājinātu.

               Turklāt atbrīvojuma pieprasījums atbilst vismaz vienam no direktīvas 5. panta 1. punkta a) apakšpunktā minētajiem kritērijiem: aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Nav paredzams, ka atbrīvojuma 7 gadu termiņam būs negatīva ietekme uz inovāciju, un MRI ierīču ilgā darbmūža dēļ ftalātus saturošas rezerves daļas nākamajos gados būs vajadzīgas. Tāpēc atbrīvojums būtu jāpiešķir uz 7 gadiem.

               Ierosinātais tiesību akts piešķir atbrīvojumu no RoHS direktīvas II pielikumā noteiktajiem vielu lietojuma ierobežojumiem, iekļaujamu tās IV pielikumā (par atbrīvojumiem, kas attiecas uz medicīniskām ierīcēm un monitoringa un kontroles instrumentiem), attiecībā uz DEHP, BBP, DBP un DIBP izmantošanu konkrētos lietojumos.

               Šis instruments ir deleģētā direktīva, kā paredzēts RoHS direktīvā, un tas atbilst relevantajām tās 5. panta 1. punkta a) apakšpunkta prasībām.

               Deleģētās direktīvas mērķis ir sekmēt cilvēka veselības un vides aizsardzību un salāgot nosacījumus, lai nodrošinātu iekšējā tirgus funkcionēšanu EEI nozarē, proti, atļaut konkrētos lietojumos izmantot citādi aizliegtas vielas, ievērojot RoHS direktīvu un tajā noteikto procedūru, kā III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (11.8.2021),

               ar ko attiecībā uz atbrīvojumu, kurš atļautu bis(2-etilheksil)ftalātu (DEHP), butilbenzilftalātu (BBP), dibutilftalātu (DBP) un diizobutilftalātu (DIBP) izmantot rezerves daļās, kas atgūtas no medicīniskām ierīcēm un izmantotas to remontam vai pārjaunošanai, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  8
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas IV pielikumā norādītiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas direktīvas I pielikumā.

               (3)Ar Komisijas deleģēto direktīvu (ES) 2015/863
                  9
                Direktīvas 2011/65/ES II pielikuma ierobežotā lietojuma vielu sarakstam tika pievienots bis(2-etilheksil)ftalāts (DEHP), benzilbutilftalāts (BBP), dibutilftalāts (DBP) un diizobutilftalāts (DIBP).

               (4)Deleģētā direktīva (ES) 2015/863 nosaka, ka DEHP, BBP, DBP un DIBP lietojuma ierobežojums nav piemērojams rezerves daļām tādu medicīnisku ierīču, arī in vitro medicīnisko ierīču, remontam, atkalizmantošanai, funkciju atjaunināšanai vai jaudas palielināšanai, kas laistas tirgū pirms 2021. gada 22. jūlija.

               (5)2018. gada 17. jūlijā Komisija saņēma saskaņā ar Direktīvas 2011/65/ES 5. panta 3. punktu iesniegtu pieteikumu minētās direktīvas IV pielikumā iekļaut atbrīvojumu, kas atļautu DEHP, BBP, DBP un DIBP izmantot rezerves daļās, kas atgūtas no medicīniskām ierīcēm, arī in vitro diagnostikas medicīniskajām ierīcēm, un izmantotas šo ierīču remontam vai pārjaunošanai (“pieprasītais atbrīvojums”).

               (6)Atbrīvojuma pieteikuma izvērtēšanā secināts, ka kopējā nelabvēlīgā ietekme uz vidi un veselību, kāda būtu DEHP, BBP, DBP un DIBP saturošu rezerves daļu aizstāšanai ar jaunām rezerves daļām, kas šīs vielas nesatur, visticamāk, pārmāktu visus ar vidi un veselību saistītos ieguvumus. Izvērtēšanas ietvaros notika arī apspriešanās ar ieinteresētajām personām, kā prasa Direktīvas 2011/65/ES 5. panta 6. punkts. Šo apspriešanu laikā saņemtās piezīmes tika darītas publiski pieejamas īpašā vietnē.

               (7)Lai nodrošinātu augstu vides, veselības un patērētāju drošības aizsardzības līmeni, atkalizmantošanai vajadzētu notikt revidējamās slēgta cikla uzņēmumu mijmaiņas sistēmās un par atkalizmantošanu vajadzētu paziņot patērētājam.

               (8)Pieprasītais atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  10
                un līdz ar to tajā noteikto vides un veselības aizsardzību nevājina.

               (9)Tāpēc ir lietderīgi pieprasīto atbrīvojumu piešķirt, proti, attiecīgos lietojumus iekļaut Direktīvas 2011/65/ES IV pielikumā.

               (10)Pieprasītais atbrīvojums saskaņā ar Direktīvas 2011/65/ES 5. panta 2. punkta pirmo daļu būtu jāpiešķir uz 7 gadiem no šīs direktīvas piemērošanas sākuma datuma. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (11)Tāpēc Direktīva 2011/65/ES būtu attiecīgi jāgroza.

               (12)Juridiskās noteiktības labad un lai aizsargātu to uzņēmēju tiesisko paļāvību, kuri piegādā attiecīgās medicīniskās ierīces un kuriem ir bažas, ka pieprasītais atbrīvojums ir piemērojams līdz dienai, kad stājas spēkā aizliegums attiecīgo ierobežoto vielu izmantot, un tā kā minētā aizlieguma spēkā stāšanās dēļ nav leģitīmu interešu radīt traucējumus minēto medicīnisko ierīču piegādē, šai direktīvai būtu jāstājas spēkā steidzamības kārtā un vajadzētu būt piemērojamai ar atpakaļejošu spēku no 2021. gada 21. jūlija,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES IV pielikumu groza saskaņā ar šīs direktīvas pielikumu.

               2. pants

               (1)Dalībvalstis vēlākais līdz [5. mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no 2021. gada 21. jūlija.

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               (2)Dalībvalstis dara Komisijai zināmu to tiesību aktu galveno noteikumu tekstu, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā dienā, kad to publicē Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 11.8.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 137, 4.6.2015., 10. lpp.

                     (3)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

                     (4)

                  http://ec.europa.eu/environment/waste/rohs_eee/adaptation_en.htm
                  .

                     (5)

                        Pētījuma galīgo ziņojumu sk.
                  https://op.europa.eu/en/publication-detail/-/publication/df0ab036-8b52-11ea-812f-01aa75ed71a1/language-en/format-PDF/source-146143357
                  .

                     (6)

                        Apspriešanās periods: no 2019. gada 18. marta līdz 17. maijam;
                  https://rohs.exemptions.oeko.info/
                  .

                     (7)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (8)

                        OV L 174, 1.7.2011., 88. lpp.

                     (9)

                        Komisijas Deleģētā direktīva (ES) 2015/863 (2015. gada 31. marts), ar ko Eiropas Parlamenta un Padomes Direktīvas 2011/65/ES II pielikumu groza attiecībā uz ierobežota izmantojuma vielu sarakstu (OV L 137, 4.6.2015., 10. lpp.).

                     (10)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES IV pielikumā pievieno šādu 47. ierakstu:

                        “47.

                        Bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP) rezerves daļās, kas atgūtas no medicīniskām ierīcēm, arī in vitro diagnostikas medicīniskajām ierīcēm, un izmantotas šo ierīču remontam vai pārjaunošanai, ar nosacījumu, ka atkalizmantošana notiek revidējamās slēgta cikla uzņēmumu mijmaiņas sistēmās un par katru atkalizmantošanas gadījumu tiek paziņots patērētājam.

                        Termiņš beidzas 2028. gada 21. jūlijā.”


title: KOMISIJAS DELEĢĒTĀ DIREKTĪVA (ES)…/… ar ko attiecībā uz atbrīvojumu, kas atļautu bis(2-etilheksil)ftalātu (DEHP) izmantot jonselektīvajos elektrodos cilvēka ķermeņa šķidrumu un/vai dializāta analīzei, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu konkrētiem bis(2-etilheksil)ftalāta (DEHP) lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) IV pielikumu, lai to pielāgotu zinātnes un tehnikas attīstībai.

               RoHS direktīvas 4. pants ierobežo noteiktu bīstamu vielu izmantošanu elektriskās un elektroniskās iekārtās (EEI). Pašlaik ierobežotas un direktīvas II pielikumā uzskaitītas ir 10 vielas — svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). DEHP sarakstā tika iekļauts ar Komisijas Deleģēto direktīvu (ES) 2015/863
                  2
               , un medicīniskajās ierīcēs, uz kurām attiecas RoHS direktīva, tas būs aizliegts no 2021. gada 22. jūlija.

               RoHS direktīvas III un IV pielikumā uzskaitīti konkrētiem lietojumiem paredzēti EEI materiāli un detaļas, kas atbrīvoti no RoHS direktīvas 4. panta 1. punktā paredzētajiem vielu lietojuma ierobežojumiem. 5. pants paredz III un IV pielikumu pielāgot zinātnes un tehnikas attīstībai (attiecībā uz atbrīvojumu piešķiršanu, pagarināšanu un anulēšanu). Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  3
                paredzēto vides un veselības aizsardzību un ja ir izpildīts kāds no šiem nosacījumiem:

               –to likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama,

               –aizstājēju uzticamība nav nodrošināta,

               –aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Vajadzības gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               RoHS direktīvas 5. panta 1. punkts paredz, ka Komisija EEI materiālus un detaļas, kas paredzēti konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Atbrīvojuma pieteikumu iesniegšanas procedūra ir noteikta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANA

               Komisija saņem daudzus saskaņā ar RoHS direktīvu (5. panta 3. punkts un V pielikums) iesniegtus uzņēmēju pieprasījumus
                  4
                piešķirt vai pagarināt atbrīvojumus.

               2018. gada 17. jūlijā Komisija saņēma pieprasījumu IV pielikumā iekļaut jaunu atbrīvojumu, lai īpašos lietojumos varētu laist tirgū medicīniskās ierīces, kas viendabīgos materiālos satur >0,1 % DEHP (pēc masas). Pieprasījums attiecas uz atbrīvojumu, kas atļautu DEHP izmantot jonselektīvajos elektrodos medicīniskajās ierīcēs analīzēm aprūpes vietā.

               Lai šā jaunā atbrīvojuma pieteikumu izvērtētu, Komisija 2018. gada novembrī sāka pētījumu
                  5
                vajadzīgā tehniskā un zinātniskā novērtējuma sagatavošanai. Pētījumā, kas noslēdzās 2020. gadā, ietilpa 8 nedēļas ilga apspriešanās ar ieinteresētajām personām tiešsaistē, un šajā laikā tika saņemts viens komentārs. Informācija par apspriešanos tika sniegta projekta vietnē
                  6
               .

               2021. gada 23. februārī Komisija apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Daži eksperti Komisijas iesniegtos tiesību akta projektus atbalstīja, lai gan liela daļa dalībnieku sanāksmē neizteicās. Komisija ir veikusi visus 5. panta 3.–7. punktā paredzētos pasākumus attiecībā uz atbrīvojumiem no vielas lietojuma ierobežojumiem
                  7
               . Tā par visām šajā sakarā veiktajām darbībām ir informējusi Padomi un Eiropas Parlamentu.

               Tehniskā un zinātniskā novērtējuma ziņojumā uzsvērts, ka

               ·DEHP izmanto par membrānu šķīdinātāju jonselektīvajos elektrodos analizatoros, kas ļauj praktiski un ātri aprūpes vietā izanalizēt joniskās vielas cilvēka ķermeņa šķidrumos un/vai dializātā;

               ·šo membrānu šķīdinātāju būtu tehniski iespējams aizstāt, taču pašreizējās alternatīvas nav sekmīgas un tām inter alia var būt nelabvēlīga sociālekonomiskā ietekme;

               ·atbrīvojuma nepiešķiršana novestu pie tā, ka priekšlaicīgi nāktos beigt izmantot aptuveni 500 t aprūpes vietā izmantojamu analizatoru, kuros izmanto jonselektīvos elektrodus. Vidiskais ieguvums, ko sniegtu DEHP membrānu šķīdinātāju nelaišana tirgū, ir samērā ierobežots, jo nostrādāti jonselektīvie elektrodi ir medicīniskie atkritumi un galu galā tiek incinerēti. DEHP materiālu ciklā neatgrieztos;

               ·atbrīvojuma nepiešķiršana turklāt radītu lielu finansiālu un organizatorisku slogu veselības aprūpes iestādēm, jo tām šie aprūpes punktā izmantojamie analizatori būtu jāaizstāj. Tas varētu liegt izdarīt vai aizkavēt analīzes, un veselības aprūpes dienestam varētu nākties finansēt neplānotu jaunu aprīkojumu, kam savukārt varētu būt neparedzēta netieša ietekme uz veselību;

               ·kopumā visa nelabvēlīgā ietekme uz vidi un veselību, ko radītu DEHP aizstāšana jonselektīvajos elektrodos, visticamāk, pārmāktu visus ieguvumus;

               ·ņemot vērā aprūpes vietā izmantojamo jonselektīvo elektrodu analizatoru vidējo darbmūžu un domājamo laiku, kas vajadzīgs, lai pārslēgtos uz tirgu bez DEHP, ir lietderīgi šiem konkrētajiem lietojumiem noteikt RoHS direktīvas 5. panta 2. punktā noteikto maksimālo 7 gadu atbrīvojuma termiņu.

               3.DELEĢĒTĀ AKTA JURIDISKIE ASPEKTI

               Lai gan DEHP lietošanu izstrādājumos ierobežo REACH regulas XVII pielikuma 51. ieraksts, uz EEI, kas ietilpst RoHS direktīvas darbības jomā, šis ierobežojums neattiecas. Izvērtējuma rezultāti liecina, ka atbrīvojuma piešķiršana REACH regulas nodrošināto vides un veselības aizsardzību nevājinātu, līdz ar to direktīvas 5. panta nosacījums ir izpildīts.

               Turklāt atbrīvojuma pieprasījums atbilst vismaz vienam no direktīvas 5. panta 1. punkta a) apakšpunktā minētajiem kritērijiem: kopumā pašlaik nav pietiekami nodrošināta aizstājēju uzticamība un aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt lielāka par tās radītajiem kopējiem ieguvumiem attiecībā uz vidi, veselību un patērētāju drošību.

               Nav paredzams, ka atbrīvojuma termiņam būs nelabvēlīga ietekme uz inovāciju. Tāpēc atbrīvojums būtu jāpiešķir uz 7 gadiem.

               Ierosinātais tiesību akts piešķir atbrīvojumu no RoHS direktīvas II pielikumā noteiktajiem vielu lietojuma ierobežojumiem, iekļaujamu tās IV pielikumā (par atbrīvojumiem, kas attiecas uz medicīniskām ierīcēm un monitoringa un kontroles instrumentiem), attiecībā uz DEHP izmantošanu konkrētos lietojumos.

               Šis instruments ir deleģētā direktīva, kā paredzēts RoHS direktīvā, un tas atbilst relevantajām tās 5. panta 1. punkta a) apakšpunkta prasībām.

               Deleģētās direktīvas mērķis ir sekmēt cilvēka veselības un vides aizsardzību un salāgot nosacījumus, lai nodrošinātu iekšējā tirgus funkcionēšanu EEI nozarē, proti, atļaut konkrētos lietojumos izmantot citādi aizliegtas vielas, ievērojot RoHS direktīvu un tajā noteikto procedūru, kā III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (11.8.2021),

               ar ko attiecībā uz atbrīvojumu, kas atļautu bis(2-etilheksil)ftalātu (DEHP) izmantot jonselektīvajos elektrodos cilvēka ķermeņa šķidrumu un/vai dializāta analīzei, groza Eiropas Parlamenta un Padomes Direktīvas 2011/65/ES IV pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  8
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur direktīvas II pielikumā norādītās bīstamās vielas. Šo ierobežojumu nepiemēro noteiktiem direktīvas IV pielikumā norādītiem lietojumiem, kuru gadījumā piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas direktīvas I pielikumā.

               (3)Kā nosaka Komisijas Deleģētā direktīva (ES) 2015/863
                  9
               , bis(2-etilheksil)ftalāts (DEHP) ir ierobežota lietojuma viela, kas minēta Direktīvas 2011/65/ES II pielikumā, un no 2021. gada 22. jūlija to aizliegts izmantot medicīniskās ierīcēs, arī in vitro medicīniskajās ierīcēs, ja pārsniegta šīs vielas maksimālā pieļaujamā koncentrācija viendabīgos materiālos, kas ir 0,1 % (pēc masas).

               (4)2018. gada 17. jūlijā Komisija saņēma saskaņā ar Direktīvas 2011/65/ES 5. panta 3. punktu iesniegtu pieteikumu minētās direktīvas IV pielikumā iekļaut atbrīvojumu, kas atļautu DEHP izmantot jonselektīvajos elektrodos cilvēka ķermeņa šķidrumu un/vai dializāta analīzei (“pieprasītais atbrīvojums”).

               (5)DEHP izmanto par membrānu šķīdinātāju jonselektīvajos elektrodos analizatoros, kas ļauj aprūpes vietā izmērīt jonisko vielu koncentrāciju cilvēka ķermeņa šķidrumos un/vai dializātā.

               (6)Lai atbrīvojuma pieteikumu izvērtētu, tika sagatavots tehnisks un zinātnisks novērtējums
                  10
               . Pieteikuma izvērtējumā tika secināts, ka uz DEHP alternatīvām pašlaik vēl nevar pietiekami paļauties un ka DEHP aizstāšanai konkrētos lietojumos būtu tāda nelabvēlīga ietekme uz vidi un veselību, kas pārmāktu ieguvumus. Izvērtēšanas ietvaros notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šo apspriešanu laikā saņemtās piezīmes tika darītas publiski pieejamas īpašā vietnē.

               (7)Pieprasītais atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  11
                un līdz ar to tajā noteikto vides un veselības aizsardzību nevājina.

               (8)Tāpēc ir lietderīgi pieprasīto atbrīvojumu piešķirt, proti, attiecīgos lietojumus iekļaut Direktīvas 2011/65/ES IV pielikumā.

               (9)Lai veselības aprūpes pakalpojumiem nodrošinātu efektīvu tehnisko aprīkojumu un dotu laiku piemērotu alternatīvu izstrādei, pieprasītais atbrīvojums saskaņā ar Direktīvas 2011/65/ES 5. panta 2. punkta pirmo daļu būtu jāpiešķir uz 7 gadiem no šīs direktīvas piemērošanas sākuma datuma. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (10)Tāpēc Direktīva 2011/65/ES būtu attiecīgi jāgroza.

               (11)Juridiskās noteiktības labad un lai aizsargātu to uzņēmēju tiesisko paļāvību, kuri piegādā attiecīgās medicīniskās ierīces un kuriem ir bažas, ka pieprasītais atbrīvojums ir piemērojams līdz dienai, kad stājas spēkā aizliegums attiecīgo ierobežoto vielu izmantot, un tā kā minētā aizlieguma spēkā stāšanās dēļ nav leģitīmu interešu radīt traucējumus minēto medicīnisko ierīču piegādē, šai direktīvai būtu jāstājas spēkā steidzamības kārtā un vajadzētu būt piemērojamai ar atpakaļejošu spēku no 2021. gada 21. jūlija,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES IV pielikumu groza saskaņā ar šīs direktīvas pielikumu.

               2. pants

               (1)Dalībvalstis vēlākais līdz [5. mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no 2021. gada 21. jūlija.

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               (2)Dalībvalstis dara Komisijai zināmu to tiesību aktu galveno noteikumu tekstu, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā dienā, kad to publicē Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 11.8.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 137, 4.6.2015., 10. lpp.

                     (3)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

                     (4)

                  http://ec.europa.eu/environment/waste/rohs_eee/adaptation_en.htm
                  .

                     (5)

                        Pētījuma galīgo ziņojumu (Pack 17) sk.
                  https://op.europa.eu/en/publication-detail/-/publication/df0ab036-8b52-11ea-812f-01aa75ed71a1/language-en/format-PDF/source-146143357
                  .

                     (6)

                        Apspriešanās periods: no 2019. gada 18. marta līdz 17. maijam;
                  https://rohs.exemptions.oeko.info/
                  .

                     (7)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (8)

                        OV L 174, 1.7.2011., 88. lpp.

                     (9)

                        Komisijas Deleģētā direktīva (ES) 2015/863 (2015. gada 31. marts), ar ko Eiropas Parlamenta un Padomes Direktīvas 2011/65/ES II pielikumu groza attiecībā uz ierobežota izmantojuma vielu sarakstu (OV L 137, 4.6.2015., 10. lpp.).

                     (10)

                  Study to assess three exemption requests relating to Annex IV to Directive 2011/65/EU (Pack 17) [“Pētījums ar mērķi novērtēt trīs atbrīvojuma pieprasījumus, kas attiecas uz Direktīvas 2011/65/ES IV pielikumu (Pack 17)”]
                  .

                     (11)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES IV pielikumā pievieno šādu 45. ierakstu:

                        “45.

                        Bis(2-etilheksil)ftalāts (DEHP) jonselektīvajos elektrodos, ko izmanto cilvēka ķermeņa šķidrumu un/vai dializāta jonisko vielu analīzei aprūpes vietā.

                        Termiņš beidzas 2018. gada 21. jūlijā.”